ئیسرا و میعراج

ئیسرا و میعراج دوو ڕووداون کە مسوڵمانان پێیان وایە لە یەک شەودا بە سەر محەممەد پێغەمبەری ئیسلامدا ھاتوون و تێیدا محەممەد لە مەککەوە ڕۆشتوە بۆ قودس و لەوێوە بۆ ئاسمانەکان.

ئیسرا
ئیسرا بریتیە لە سەفەری مەعنەویی شەوانەی پێغەمبەری ئیسلام لە مەککەوە بۆ قودس. ئەم گوێزانەوەیە لە قورئاندا لە سوورەتی ئیسرادا باسی لێ کراوە. بەشێک دەقی ئایەتەکە بە کوردی ئەمەیە. پاک و بێسووچە ئەو کەسەی کە بەندەکەی خۆی بە ئەسرا لە شەودا لە مزگەوتی حەرامەوە برد بۆ مزگەوتی ئەقسا، کە دەورەکەیمان پیرۆز کردوە، تا ھێندێک لە نیشانەکانی خۆمانی پێ پیشان بدەین.

میعراج
میعراج بریتییە لە بەرزەوە بوونی محەممەد بەرەو ئاسمانەکان لەگەڵ جبرەییلدا. محەممەد لەم سەفەرەدا لەگەڵ خودادا قسەی کرد و چاوی بە کۆمەڵێک لە پێغەمبەران و فریشتەکان کەوت. باسی میعراج لە قورئاندا نەھاتوە و لە حەدیسەوە وەرگیراوە. 
ئیسرا و میعراج لە وێژەی کوردیدا
مەولەوی لە عەقیدەی مەرزییەدا بەم جۆرە باس لە میعراج دەکا:
ڕێی چەن هەزار ساڵ، تەی چەن حیجابات 
زاتی حەق، کەلام، سوئال جەوابات
چوو، بوو، دی، بیستی، کریا، دریاوە
ھاتەوە حەڵقە ھەر دەلەریاوە
مەحوی دەڵێ:
شەو، شەوی میعراجی شاھی ئەنبیا بێ وا دەبێ
بیپەرستێ، بەڵکوو سوجدەی بۆ ببا ھەر ئانە ڕۆژ

سەرچاوەکان
 قورئان، سوورەتی ئیسرا
 مەولەوی، عەقیدەی مەرزییە، بە شەرحی مەلا عەبدولکەریمی مودەڕڕیس

پۆل:مێژووی ئیسلام
پۆل:قورئان
پۆل:ئایەت
پۆل:سوننە
پۆل:محەممەد
پۆل:ژینی محەممەد
پۆل:زاراوە ئیسلامییەکان
پۆل:میتۆلۆژیای ئیسلامی
پۆل:موعجیزەکانی محەممەد